
Την Τετάρτη 18 Μαρτίου 2015, στις 20:00, στο πλαίσιο της νέας περιόδου του The Closet / Νύχτες Ανάγνωσης, θα πραγματοποιηθεί στο Σπίτι της Κύπρου, Ξενοφώντος 2Α στο Σύνταγμα, το The Closet Two με τίτλο Τα Υπέροχα Παπούτσια της Catherine Deneuve.

Σε ένα κείμενο-extravaganza, κάτι ανάμεσα σε μια μεταμοντέρνα εξομολόγηση και το απολαυστικό κείμενο που δεν έγραψε ποτέ ο Roland Barthes για τη Μόδα, ο σύγχρονος αμερικανός συγγραφέας Kevin Kopelson δημιουργεί τον απόλυτο διαλογισμό για το σώμα και τη «στενή» σχέση του με το ένδυμα, για τον Μύθο-Μόδα και όλες τις μεταφορές του, που τόσο αγαπάμε να μισούμε… Δίνοντάς του τον ονειρικό τίτλο Εκείνα τα Υπέροχα Παπούτσια της Catherine Deneuve (2013), o Kopelson αναρωτιέται για τις συνταγές, τις διαστροφές, τις προθέσεις, τον δόλο και για όλα τα καπρίτσια και τα καμώματα της Μόδας και με τις απαντήσεις του προσφέρει την απόλυτη αποσπασματική αφήγηση για τη Μόδα σήμερα… Από την Ευφορία έως την Επιτήδευση, από το Glamour έως την Κρυπτογραφία και από τη Νοσταλγία έως τη Φαντασίωση… Μαζί με αυτό το επίσημο, βραδινό κείμενο, το The Closet Two παρουσιάζει και μερικά μικρά κείμενα αξεσουάρ… Πρόζα και ποίηση, (γ)ραμμένες κομψά από τη Suzy Menkes, τον Andy Warhol, την Bunny Rogers, τον Wayne Koestanbaum, τον Quentin Crisp, την Kate Summerscale, τον David Trinidad, τον Cecil Beaton και άλλους. Σε μια βραδιά, που το ιδανικό της soundtrack θα μπορούσε να ήταν η φωνή της Nico να τραγουδά, να ρωτά… And what costume shall the poor girl wear to All Tomorrow’s Parties…?

Κείμενα θα διαβάσουν οι: Δημήτρης Αντωνίτσης, Εικαστικός και Επιμελητής Εκθέσεων, Σταύρος Χρήστος Βλαχάκης, Εικαστικός, Κώστας Βογιατζής, Ιδρυτής του Yatzer.com, Αλίκη Γεωργουλοπούλου, Χορογράφος, Δημήτρης Γραμματικογιάννης, Επιμελητής Μόδας, Χριστίνα Κάλλη, Ανεξάρτητη Επιμελήτρια και Μαριλένα Καρρά, Ιστορικός Τέχνης. Cameo: Σταύρος Καβαλλάρης.
Το The Closet Two επιμελείται ο Αντώνης Κατσούρης.

Η σειρά πραγματοποιείται με την ευγενική χορηγία του Οργανισμού ΝΕΟΝ και του Outset Contemporary Art Fund.

11 Μαρτίου 2015
Στηρίζουμε τη Δημιουργία

